The Guardian blokkert av USAs forsvarsdepartement

Forsvarsdepartementet i USA har blokkert hærens tilgang til den britiske avisen The Guardian. Avisen avslørte nylig hvordan amerikansk etterretning har overvåket folk både i og utenfor USA.

Amerikanske soldater blir nektet tilgang til The Guardians nettsider. Pentagon nekter imidlertid for at det dreier seg om en blokkade av avisen. Khalid Mohammed / AP / NTB scanpix

28. juni 2013

Det er The Guardian selv som melder at det amerikanske forsvarsdepartementet har blokkert tilgangen til avisens nettsider.

Nyheten kommer etter at avisen den siste tiden har publisert hemmelig informasjon om et svært omfattende, amerikansk overvåkingsprogram.

Avisen har blant annet skrevet om hvordan amerikanske myndigheter har overvåket data som privatpersoner har utvekslet via Facebook, Google, Microsoft og Apple.

Mener de vil ha «nettverkshygiene»

Forsvarsdepartementet hevder imidlertid selv at det ikke er snakk om noen blokkering av The Guardian, men velger heller å formulere seg slik:

— The Guardians nettside er IKKE blitt blokkert av departementet. Forsvarsdepartementet gjennomfører rutinemessige tiltak for å moderere uautoriserte avsløringer av hemmeligstemplet informasjon på departementets uklassifiserte nettverk.

Les også Google utleverer mer informasjon enn noen gang før

Departementet omtaler også tiltakene som «preventive tiltak for nettverkshygiene».Innrømmelsene fra USA kommer etter at det ble kjent at ansatte på en militærbase sør for San Francisco ikke kom inn på The Guardians britiske nettside. De ansatte hadde også bare delvis tilgang til avisens amerikanske nettside.

Berører ikke datamaskiner utenfor militæret

The Guardian skriver at Pentagon insisterer på at de ikke ønsker å blokkere hele nettsiden, men bare noe av innholdet som avisen har publisert.

Men en talsmann for hæren bekrefter at blokkeringen er en utbredt praksis, noe som sannsynligvis vil berøre flere hundre forsvarsfasiliteter.

— Hæren filtrerer noe av tilgangen til pressedekningen og innholdet på internett om NSA-lekkasjene, sier Gordon Van Vleet i hærens «Network Enteprise Technology Command».

Hæren understreket at tiltakene ikke vil berøre datamaskiner utenfor militære fasiliteter.

The Guardian skriver at lignende tiltak ble gjort også etter at flere aviser publiserte hemmelig informasjon fra det amerikanske utenriksdepartementet etter Wikileaks-lekkasjene.